
Judecătoria Beiuş a rătăcit dosarul în care Victor Micula este judecat pentru 
instigare la declaraţii false. Dosarul a fost găsit după mai bine de cinci luni, timp în 


care răspunderea penală s-a prescris. Este a doua cauză penală pe numele 
milionarului, în care în instanţe din Bihor se pierd documente. 


Judecătoria Beiuş a rătăcit un nou dosar al milionarului Victor Micula, cel în care 
acesta e judecat pentru instigare la declaraţii false după ce, în 2018, şi-a pus un amic 
să-i distrugă un Mercedes, iar apoi a vrut să ceară daune de la firma de asigurări. 
Este vorba despre un proces care vizează un incident produs în primăvara anului 
2018, în preajma Paștelui, și în care a fost implicat Raul lonuţ Goina, un bihorean din 
Budureasa, amic de-al lui Victor Micula. 


Pe 30 martie 2018, acesta a sunat la Poliţie pentru a anunţa un accident pe care l-a 
avut în timp ce conducea una dintre maşinile de teren Mercedes Benz G 500 ale lui 
Micula jr. pe drumul judeţean DJ 764A, pe serpentinele dintre Budureasa şi Stâna de 
Vale. Goina susţinea că, vrând să evite nişte pietre de pe carosabil, a pierdut 
controlul bolidului, care s-ar fi prăbuşit în prăpastie, în timp ce el a reuşit să se 
salveze în ultima clipă. Cert e că maşina a fost distrusă în totalitate, „niciun singur 
element al acesteia nefiind în stare de funcţionare”, aveau să constate poliţiştii din 
Beiuş care au făcut cercetările la faţa locului și care au înregistrat evenimentul drept 
tamponare. 


Refuz de plată 


Mercedesul, proprietatea lui Victor Micula, fusese asigurat împotriva distrugerii prin 
poliţă de asigurare facultativă încheiată cu firma Omniasig Vienna Insurance doar cu 
o lună mai devreme, pe 28 februarie 2018, iar tânărul milionar a solicitat deschiderea 
unui dosar de daună totală şi plata sumei asigurate, adică 275.000 euro. Doar că, 
verificând circumstanţele în care s-a produs evenimentul rutier, inspectorii de 
asigurări au ajuns la concluzia că avariile maşinii nu erau defel în concordanţă cu 
traiectoria şi modul în care fusese descris accidentul. Prin urmare, au refuzat să 
plătească. 


Un an mai târziu, pe 13 mai 2019, Victor Micula a deschis un proces la Tribunalul 
Bucureşti, cerând „obligarea debitorului la plata sumei de 275.000 euro, 
reprezentând despăgubiri pentru producerea riscului asigurat", dar procesul nu a 
ajuns să se mai judece, deoarece după câteva luni, pe 22 august 2019, Micula a 
trimis, subit, instanţei o cerere de renunțare. 


Impăcare, dar cu instigare 


Problema e că, până să se împace cu Omniasig Vienna Insurance, reprezentanţii 
firmei denunţaseră tentativa de fraudă, iar Raul lonuţ Goina şi Victor Micula au ajuns 
anchetați de procurorii Parchetului Oradea, primul pentru fals în declaraţii şi 
înşelăciune privind asigurările, iar Micula pentru instigare. 


Cercetările s-au finalizat pe 20 ianuarie 2022, când ambii au fost trimişi în judecată, 
Goina fiind acuzat pentru mărturiile false, iar Micula pentru instigare. 


„Inculpatul Victor Micula l-a determinat pe inculpatul Goina Raul lonuț să dea 
declarații necorespunzătoare adevărului în faţa organelor de Poliţie în vederea 
producerii de consecinţe juridice, respectiv încasării primei de asigurare”, au explicat 
procurorii. 


Dosar plimbat până a dispărut 


Trimis în instanţă în 2022, dosarul s-a plimbat pe ruta Beiuş — Oradea până toamna 
trecută, când judecătorii de Cameră preliminară au decis, definitiv, că procesul poate 
începe. După ce dosarul a ajuns la Judecătoria Beiuş, în octombrie anul trecut, pur și 
simplu a dispărut. A reapărut săptămâna trecută, când a fost descoperit atașat altui 
dosar, însă degeaba, căci, între timp, s-a împlinit termenul de prescripţie şi, astfel, 
Victor Micula nu mai poate fi tras la răspundere. 


Acesta nu este singurul astfel de dosar întocmit pe numele lui Victor Micula. În vara 
lui 2021, din arhiva Tribunalului Bihor a dispărut volumul cu declaraţiile martorilor 
dintr-un alt dosar al milionarului orădean, în care acesta este judecat alături 

de poliţiştii care l-au luat cu ei la percheziţii şi l-au lăsat să facă interogări în baza de 
date secretă a MAI. Volumul respectiv a fost găsit după un an, „rătăcit” prin arhivă, 
timp în care, evident, procesul a stagnat. 


Observaţii de la juriștii Comisiei Europene 


La fel s-a întâmplat şi în 2022, când judecătorii din Beiuş se străduiau să oprească 
toate actele de executare silită pornite pe bandă rulantă de stat împotriva clanului 
Micula. Atunci, în dezbaterile de la Judecătoria Beiuş au intervenit cu observaţii şi 
juriştii Comisiei Europene, care le arătau de ce şi cum ar trebui să facă tocmai 
contrariul. Scrisoarea a fost transmisă de CE în calitate de „amicus curiae” (prieten al 
instanţei — n.red.), termen aplicat unor persoane ori organizaţii care nu au interes în 


cauză, dar care pot oferi informaţii ori să-şi prezinte punctele de vedere cu privire la 
problemele ridicate şi dezbătute. 


Trimisă pe 24 iunie 2022, scrisoarea a fost pur şi simplu rătăcită de arhivarul 
instanţei, fiind găsită abia după două săptămâni, într-un dosar ce viza alt proces, cu 
alţi împricinaţi. 


Documentul a fost găsit după două săptămâni, dar degeaba. Magnaţii au început 
între timp să obţină câştig de cauză în toate acţiunile în care au solicitat suspendarea 
provizorie a actelor de executare silită dispuse de ANAF, judecătorii admiţându-le 
argumentele şi blocând demersurile Fiscului prin soluţii parcă trase la indigo. 

Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

